《沜东宴集值风雷大作》
明代·王九思

日暮俄吹万里风，西原牛马下巃嵷。震雷挟雨千峰黑，高岸飞花一涧红。

扫兴顿教棋局散，停歌非为酒樽空。须臾玉宇还开霁，皓月留人意未穷。

作者简介：（1468—1551）明陕西鄠县人，字敬夫，号渼陂。弘治九年进士。授检讨，以附刘瑾为吏部郎中。瑾败，降寿州同知，勒致仕。盛年遭摒弃，以重资聘乐工学弹琵琶，善作词曲。有《碧山乐府》、《碧山续稿》、《碧山新稿》等，与康海为曲坛宗匠数十年，作品有愤慨不平之气。另有《渼陂集》。